### 6.      Beslutning om godkendelse af vedtægtsændring om nyt navn til KARA/NOVEREN

**Åbent**

Sagsnr.: 326-2017-23877       J.nr.: 00.17.20           Dokumentnr.:
326-2017-173899

**Sagstype**

Beslutning.

**Resume og sagens baggrund**

KARA/NOVERENs ejerkommuner skal som følge af
affaldsselskabets beslutning om navneskifte godkende en ændring af
KARA/NOVERENs vedtægter pkt. 1.1. – nyt navn til KARA/NOVEREN.

**Indstillinger**

Direktøren indstiller, at de opdaterede vedtægters punkt 1.1
om nyt navn for selskabet godkendes.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

KARA/NOVEREN's bestyrelse traf på bestyrelsesmøde den 15.
maj 2017 beslutning om at ændre selskabets navn fra KARA/NOVEREN til ARGO. ARGO
er forkortelse af

· Affald, Ressourcer, Genbrug og Overskud.

De ord danner også selskabets byline. En ændring af
selskabets navn kræver en konsekvensrettelse af vedtægternes punkt 1.1, hvoraf
navnet fremgår. Vedtægterne er vedlagt som bilag 1 til godkendelse.

Inden bestyrelsens igangsættelse af proces om nyt navn er
ejerkommunernes borgmestre blevet orienteret herom på et borgmestermøde den 9.
februar 2017. På mødet er der givet opbakning til, at bestyrelsen kan arbejde
videre med processen.

Bestyrelsen har med beslutningen om et navneskifte arbejdet
ud fra ejerstrategien, hvoraf det fremgår, at ejerkommunerne har en fælles
vision om, at virksomheden drives effektivt med særlig fokus på at skabe
miljømæssige og økonomisk bæredygtige løsninger. Virksomheden skal være
innovativ og gå foran i udviklingen af affaldssektoren, gerne i samarbejde med
virksomheder, forskningsinstitutioner og øvrige aktører i branchen.

Bestyrelsen har endvidere lagt vægt på, at det er vigtigt,
at virksomhedens nye navn er nemt at udtale og skrive, at det siger noget om
virksomhedens aktiviteter – og at såvel navn som logo er nemme at anvende i
sammenhæng med ejerkommunernes egne visuelle identiteter. En uddybning af
baggrunden for valg af navn samt et eksempel på selskabets kommende visuelle
identitet er vedlagt til orientering som bilag 2 og 3.

Vedtægtsændringerne indebærer følgende

Nuværende formulering:

Pkt. 1.1 Fællesskabets navn er KARA/NOVEREN I/S.

Ny formulering

Pkt. 1.1 Fællesskabets navn er ARGO I/S.

De opdaterede vedtægter skal godkendes i samtlige 9
ejerkommuner og af det kommunale tilsyn (Ankestyrelsen), samt af selskabets
bestyrelse endnu en gang, jævnfør vedtægterne. Under forudsætning af dette,
træder vedtægtsændringen i kraft den 1. oktober 2017.

Implementeringen af et nyt navn og en ny visuel identitet
forventes at kunne afholdes indenfor selskabets eksisterende budget. Der er på
nuværende tidspunkt udskudt en række forestående indkøb, indtil beslutningen om
navn er truffet – blandt andet indkøb af tøj samt etablering af ny hjemmeside.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Bilag 1 - Opdaterede vedtægter | 326-2017-173198 |
| Bilag 2 - Nyt navn - Baggrundsnotat | 326-2017-173196 |
| Bilag 3 - Eksempler på anvendelse af visuel identitet | 326-2017-174270 |